EDUCAȚIA CREATIVĂ - DOMENIU DE INTERES SPORIT PENTRU 
POLITIC ȘI POLITICIENI DIN TOATE TIMPURILE 


CREATIVE EDUCATION — AN AREA OF INCREASED INTEREST FOR 
POLITICS AND THE POLITICIANS OF ALL TIME 


VALERIA ŞEICAN7, 


doctor în studiul artelor, conferenţiar universitar, 
Academia de Muzică, Teatru şi Arte Plastice 


https://orcid.org/0000-0001-9142-1254 
CZU 316.75 


008:32 
DOI https://doi.org/10.55383/ca.31 


Într-o lume modernă atât de schimbătoare, când marea majoritate a principiilor guvernante se dovedesc a fi 
VOLATILE, arhetipurile culturale sunt TEMELIE unică pe care te poți baza, din moment ce alte principii 
fundamentale se dovedesc a fi false, iluzorii. Cultura, ca factor decizional primordial, determină formarea 
majorităţii modelelor de comportament în societate. Factorul CULTURAL şi rolul de importanță majoră a acestuia, 

crucială chiar, sunt de o importanță deosebită în perioada de transformare revoluţionară a societăților. În prezent, 

cele mai prestigioase CASE de consultanță strategică/politică internaţionale INSISTĂ pe valorificarea MATRICEI 

CULTURALE a societăților (naţiunilor, statelor) consultate la formarea Proiectelor de țară. Pentru a conferi un 

plus de autoritate, importanţă, notorietate unui candidat, unui proiect politic, Strategiile sociale și politice moderne 

utilizează, în mod obligatoriu, în toate tipurile de campanii politice, conținut, forme, metode și autoritatea oamenilor 

de cultură. Astfel, Cultura devine domeniu de interes sporit pentru politic și politicieni din toate timpurile. 
Cuvinte-cheie: cultură, arhetip cultural, globalizare, politic, model comportamental, libertate 


In such a changing world today, when the vast majority of governing principles turn out to be VOLATILE, 
cultural archetypes are the ONLY ONES you can rely on, since other fundamental principles prove to be false, 
illusory. Culture, as the primary decision-making factor, determines the formation of most of the behavioral models 
in society. The CULTURAL factor and its role of major importance, is even crucial, in the period of revolutionary 
transformation of societies. At present, the most prestigious international strategic / political consultancy HOMES 
INSIST on the valorization of the CULTURAL MATRIX of the consulted companies (nations, states), when forming 
Country Projects. In order to confer additional authority, importance, notoriety to a candidate, to a political project, 
modern social and political Strategies use, in a compulsory way, in all types of political campaigns, content, forms, 
methods and the authority of people of culture. Thus, Culture becomes an area of increased interest for politics and 
the politicians of all times. 

Keywords: culture, cultural archetype, globalization, politics, behavioral model, freedom 


Cultura înseamnă lărgirea minţii şi a spiritului. Sau, cum a spus Norman Mailer: „Fără 
cultură suntem cu toţii doar bestii totalitariste”. 


Introducere 

Primăvara anului 2020 aduce o schimbare esenţială în sistemul valoric care va structura şi determina 
formarea majorităţii modelelor de comportament în societate. 

Cultura, dacă doriţi, este antemergătorul unei civilizaţii veritabile. Mai mult, noţiunea de CULTURĂ 
constituie un COD ce conține legi comportamentale, norme, simboluri, mituri şi imagini, care pătrund în 
intimitatea individului uman, structurându-i, pe de o parte, instinctele şi, pe de altă parte, orientându-i 
emoțiile. Orice societate modernă, civilizată tinde, prin modul de existenţă individualizată, să valorifice 
acest COD generic propriu, pentru a aduce la lumină esența sa caracteristică, particulară, deoarece 
globalizarea și, în special, cea culturală impune viziuni comune cu privire la nevoile autentice umane, care 
lasă loc pentru manifestarea particularităților culturale, geografice, istorice. 


Arhetipurile culturale — temelie de bază întru edificarea unei construcţii sociale competitive 

Această diferențiere în colectiv şi individual coexistă într-o relație strânsă de interacțiune şi 
interconectare firească. Într-o lume modernă, atât de schimbătoare, când marea majoritate a principiilor 
guvernante e volatilă, anume ARHETIPURILE CULTURALE sunt temelie unică pe care te poţi baza întru 
edificarea unei construcţii sociale competitive și rezistente la provocările atât interne, cât şi externe. Când 
spunem arhetipuri culturale subînţelegem valori, norme şi artefacte care există într-un trecut ireversibil, dar 
care trebuiesc orientate pentru a valorifica CE este mai bun în individ şi întreaga societate pentru un viitor 
mai bun. Pentru a concepe şi dezvolta un model cât mai reuşit de societate moldovenească civilizată şi 
prosperă, algoritmele trebuie să fie setate în consonanță cu specificul mentalului colectiv tradițional. 
Soluția o găsim în ideile fundamentale, formatoare de personalitate a basarabeanului pe care le vociferează 
MITURILE, după care POVEȘTILE şi, într-un final, modelele comportamentale tirajate şi promovate de 
media prezentă. Baladele Mioriţa, Meșterul Manole insistă pe idea de sacrificiu individual întru binele 

comun. Harap Alb este eroul viteaz, neînfricat, luptător, dar SINGUR/SOLITAR în lupta cu răul. Ileana 
Cosânzeana este un cumul de frumuseţe, modestie, cumsecădenie, înțelepciune şi răbdare. 

Poveştile lui Ion Creangă plasează la un alt nivel, superior, formarea individului, care, de această 
dată, este parte componentă a unui grup social (poveştile Capra cu trei iezi, Punguţța cu doi bani, Prostia 
Omenească, Ivan Turbincă, Fata Babei şi Fata Moşneagului etc.). 

Şi iată că ajungem la modernul filosof basarabean Spiridon Vangheli. Acest Guguţă (şi prietenii să) 
vorbește şi cultivă libertatea interioară a individului uman în devenire. 

Depinde de persoanele care controlează, în prezent, resursa administrativă din Moldova, dacă vor 
crea condiţii optime pentru manifestarea liberă și creativă a individului. Și aici ar fi bine să fie preluate 
practicile europene moderne, unde atenția sporită este orientată spre dezvoltarea creativității, dar, în 
special, spre dezvoltarea educării emoţionale. 

Unul dintre cei mai reprezentativi gânditori ai genului aforistic mondial, Sorin Cerin, în lucrarea sa, 
publicată acum un an, Viitorul îndepărtat al Omenirii, a intuit schimbarea dramatică la nivel global, pe care 
o trăim azi cu toții într-o lume confuză, nouă, incertă. Filosoful decriptează atât de simbolic un alt Virus — 
Virusul Cunoașterii şi consecințele emergente acestui proces: „Paradoxal, Libertatea de Sine a omului în 
loc să ducă la o expansiune a acestuia în exterior această expansiune se va dezvolta cu precădere în 
interiorul Fiinţei umane. După decriptarea Virusului Cunoaşterii, Omul va realiza că Universul său interior 
nu diferă cu nimic față de Universul său exterior, întrucât tot ceea ce conține Conştiinţa sa că aparținând 
exteriorului său se află de fapt în interiorul său... Cea mai importantă schimbare pe care o va aduce 
decriptarea Virusului Cunoaşterii sunt Noţiunile de Bine şi Rău care vor primi cu totul alte valenţe...” [1 p. 
70-72]. 

Greşeala primordială făcută de factorii decizionali politici ai Republicii Moldova în ultimii 30 de ani 
a fost ignorarea educaţiei ca prioritate naţională. Accentele au fost puse pe tehnologizare, 
productivitate, demagogie, schimburi de percepții sociale, popularizarea libertății viziunilor şi mijloacelor 
de expresie; construirea unui model iluzoriu de succes și reuşită bazat pe muncă și implicare cu neglijarea 
introspecției, studiului aprofundat; îmbogățirea spirituală în defavoarea îmbogățirii materiale sunt doar 
câteva dintre pistele false pe care a fost orientat discursul strategic de evoluţiei a Țării noastre din ultima 
vreme. 

Componenta culturală, indispensabilă oricărei abordări, în ansamblu, al existenței unei societăți în 
anumite perioade istorice, este, cât de paradoxal nu ar suna, unica care enunţă calea corectă şi simplă 
spre a evolua, și nu spre degradarea societăţilor (economic şi social). Dar, spre regret, nici azi Republica 
Moldova nu a ajuns, deocamdată, la conştientizarea legii de aur a succesului — cultura e cea care ne mişcă 
spre civilizaţie, dar nu orice civilizaţie aduce cu sine o dezvoltare a culturii. Altfel spus, cultura este un 
limbaj sigur pentru a trece de la competitivitatea brutală la o competitivitate benefică. 

Pentru că, după cum insistă marii filosofi — cu cât un om este mai cultivat, cu atât el este mai bun! 

Arhetipurile culturale sau ideile, comportamentele, cultura materială (instituţii de cultură şi obiectele 
materiale de artă) sunt sau ar trebui să fie pilonii de rezistenţă ai edificării statului modern Republica 
Moldova. 

Republica Moldova are un trecut glorios prin oameni/caractere care au impus respect în întreaga 
lume (Ştefan cel Mare, Dimitrie Cantemir), dar şi savanți, oameni politici, artişti care şi-au realizat plenar 
talentul în secolul trecut şi în prezent în SUA (Hollywood-ul cinematografic înfiinţat de descendenți din 
Moldova), Canada cu primarii săi de succes; artişti de top din întreaga Europă (numai istoria Mariei 
Cebotari cât face! — la cortegiul funerar al căreia, la Viena, au venit sute de mii de oameni, cum nu s-a 
întâmplat la funeraliile împăraților austro-ungari). 

Astăzi avem prim-balerini moldoveni la Opera de Stat din Viena — Mihail Sosnovschi, solist ai celei 
mai prestigioase Orchestre Simfonice din lume — Opera Naţională Bavareză din Munchen — Adrian Mustea 
(violă), Alexandra Conunova, Olga Losi, Valentina Naforniţă, Dinu Tamazlâcaru, designer de modă cu 
origini bălțene — Diane von Furstenberg, brand mondial, şi asta ar fi de mediatizat! Există sute de exemple. 
Pentru că a vorbi despre modelele de succes individual a reprezentanţilor unei națiuni mici, dar care sunt 
nume de referință în civilizaţia mondială — este o cale sigură de a forma caractere, de a construi o societate 
de oameni integri, demni. 

Deoarece un popor, o naţiune, un stat este puternic şi respectat, în primul rând, prin cetăţenii săi și 
valoarea acestora. 


Statul — mijloc de creştere a calităţii noastre umane 

A face politică înseamnă a lua parte, în mod activ, la viața publică. Politica mai este ştiinţa şi arta de 
a guverna un stat. Și aici cuvintele-cheie sunt — viață publică, ştiinţă, artă. Cele mai pertinente strategii de 
competiţie politică insistă în explorarea la maxim a componentei emoționale a societății. Este o paradigmă 
de nezdruncinat faptul că oamenii votează, ab ovo, cu inima și sufletul, şi nu cu raţiunea. Din care 
considerente, toți sfetnicii, începând cu Machiavelli și terminând cu Manafort, Belkovski, Sitnikoff și alți 
profesioniști de top în materie de elaborare de strategie victorioasă electorală/politică, structurează 
construcția întregii campanii abordând MULTILATERAL latura senzorială/emoţională a grupurilor 
interconectate în proces — electori/candidaţi/formatori de opinie publică. 

Esenţială este relația de intercompletare dintre Cultură, Ştiinţă și Politică, după cum se întreabă şi 
Pierre Bourdieu: „With which criteria is it possible to perform the conversion of ”universal” values of a 
cultural or scientific type into political values?” („Cu ce criterii este posibilă efectuarea conversiei valorilor 
„universale” de tip cultural sau ştiinţific în valori politice?” — tr. n.) [2 p. 334]. Și aici se intră direct în 
ARTĂ, care este fiica libertăţii, după cum susţine Schiller. Artiştii, cu intuiţia adusă la cote maxime, sunt 
născuţi pentru a SIMȚI lumea. Ei îşi perfecționează talentul pentru a convinge şi a pătrunde în sufletul a cât 
mai multor persoane, din dorinţa firească de a-i face mai buni, mai frumoşi, mai liberi. Artistul consacrat 
este MAESTRUL care a găsit calea de acces în intimitatea publicului său. lată de ce politicul, pentru a 
penetra şi convinge cât mai multe persoane (diferite cum sunt toți indivizii umani), face uz de acest 
remediu sigur (plus valoare garantată prin atragerea de oameni de cultură în tabăra sa de susținători/părtaşi) 
pentru a-i cuceri pe alegători. Statistica demonstrează — cu cât mai multe celebrităţi din cultură/artă susţin o 
FORMĂ, aceasta câştigă detaşat orice competiție. 

Depăşirea problemelor de ordin politic prin procedee de/din cultură este un PUNCT ÎNALT al 
evoluţiei din raportul politică-cultură. Farmecul constă în următorul truc — chiar dacă politicul face uz de 
cultură/artă pentru a-şi atinge scopurile, nu întotdeauna elegante, odată stabilit contactul dintre aceste două 
entităţi, interconexiunea şi contaminarea politicului prin cultură este inevitabilă. În acest sens, Margaret 
Thatcher afirmă: „Este o realitate eminentă importanța Culturii ca factor definitoriu ce contribuie la un 
succes economic, care influenţează în egală măsură instituţiile sociale şi cele politice” [3 p. 37]. 

Cultura transformă prin înnobilare componenta politică şi o face într-o manieră ilustră. Toate statele 
moderne civilizate, stabile economic şi social, sunt lideri mondiali cu o luxuriantă latură a existenței 
artisticului/culturalului: Marea Britanie (Londra — centru mondial al culturii moderne, cu cele mai frumoase 
galerii de artă vizuală, cele mai talentate orchestre, MTV MusicAward, teatre, actori celebri, dramaturgi, 
filosofi, poeţi...), Austria (Viena, Salzburg — centre gravitaționale ale vieții muzicale academice mondiale), 
SUA (un NY luxuriant artistic şi o Metropolitan Opera, fără să mai vorbim de Hollywood), Rusia (cu 
Bolshoy şi Tretiakov Galery), Italia (leagănul frumosului), Franţa etc. 

Arta/cultura este, de fapt, acea centrală energetică inepuizabilă care generează resurse pentru 
parcursul oricărui stat, pentru simplul motiv că spiritul curios al artistului şi creativitatea sa curajoasă sunt 
motorul dezvoltării civilizate și progresiste ale unei naţiuni. Odată ce arta îl înnobilează pe om, într-o 
societate cu persoane ce au chipul și rațiunea luminate de cultură problemele existențiale primare se 
depăşesc mult mai uşor, mult mai rapid şi mai puțin dureros, deoarece omul cult știe să şi audă, nu doar să 
asculte şi să înțeleagă ce aude. 

Astăzi trăim timpuri în care cele mai populare cuvinte în societate sunt şi vor fi: creativitate, cultură, 
artă. Centrele strategice de consultanţă şi de formulare de direcţiuni pentru depăşirea crizelor mondiale, 
globale şi naţionale insistă pe noţiunea de REINVENTARE a modelului valoric uman, unde la bază ar fi 
noţiunile de cunoaștere, studiu, cercetare cu un profund accent pus de dezvoltarea capacităţilor creative ale 
individului uman. 

În Republica Moldova avem un sistem educaţional european, avem instituţii de cultură după modelul 
celor europene, internaționale, însă factorii decizionali care au posedat resursa administrativă până în 
prezent (vorbim de perioada de la Independenţă încoace) nu au finalizat ciclul firesc de existenţă a Artei, a 
Culturii, ca părți componente de bază ale unui stat civilizat. La nivel instituțional, Republica Moldova este 
perfect asigurată: avem edificii de şcoli profesioniste în domeniul tuturor artelor pe întreg teritoriul țării; 
avem case de cultură în teritoriu; avem scene de teatru în capitală; avem săli de concert şi de expoziţii; 
avem centre universitare dislocate... Suntem perfect dotați sub aspect de TALENT ARTISTIC, care este 
unul firesc pentru un moldovean, care chiar şi dacă... la un colt de masa plânge, la alt colț de masă cântă! 


Soluţii 

Nu ne rămâne decât să fortificăm prin calitate şi condiții moderne accesibile ACTUL DE 
STUDIERE -— profesorii, formatorii societății de mâine trebuie stimulați (financiar şi moral) şi 
interconectaţi internațional cu multă responsabilitate de STAT (instituţii guvernamentale, autorități locale, 
preşedinţie şi parlament). 

Un alt aspect de implementat ar fi acordarea de atenție, protecție şi suport financiar creatorilor 
valoroşi din ţară prin simpla valorificare a dimensiunii internaţionale de interconectare financiară a 
Moldovei cu toate fundaţiile existente, prin încurajarea colaborării internaționale dintre instituţiile de 
învățământ pe platforme de comunicare de alternativă (încurajarea ONG-urilor de a desfășura astfel de 
activități, obligarea de către legiuitor a autorităților locale de a se implica financiar în realizarea de 
asemenea proiecte de INTERCONECTARE). 

De asemenea, ar trebui acordată o atenție sporită studiului MUZICII, ca cea mai populară formă de 
manifestare liberă şi creativă artistică, fiind cea mai accesibilă artă. Orice sentiment uman poate fi şi este 
redat prin muzică. Şi nu e nevoie să ştii să vorbeşti germana, rusa, engleza, chineza, ebraica, latina, suomi, 
araba sau oricare altă limbă pentru a înţelege ce a vrut să spună prin muzica sa Beethoven, Bach, Skreabin, 
Enescu și toţi titanii culturii universale prin filosofia muzicii lor. Cum glumesc azi psihanaliştii — pentru ce 
e nevoie să mergi la psihanalist dacă este o Missa Si minor de Bach care e accesibilă de pe orice gaget... 
Muzica e felul în care sună viața. Doar că popularitatea trebuie să fie acordată calităţii. Calitatea se asigură 
prin studiu, cunoaştere a interpretului, creatorului şi ascultătorului. Popularitatea este emanaţia sufletului 
artistului, deoarece în muzică nu e loc pentru minciună, ea sună astfel fals. Tot ce e fals sau prea savant, 
lipsit de pasiune și sună a gol nu va dura în timp. Într-o altă dimensiune — muzica lui Bach e ascultată și pe 
terra, dar a mers şi în cosmos (fragment din muzica sa, ca mesaj unic emanat de prima navă spaţială pe care 
omul a trimis-o spre explorarea unor civilizaţii galactice în anii 60 ai secolului trecut). În același timp, 
cântecul Sărut, Femeie, mâna ta interpretat de Doina şi lon Aldea-Teodorovici este popular şi azi, cum a 

fost pe vremuri şi va mai fi mult timp înainte. Muzica este un element definitoriu al culturii. Astăzi, mai 
actuală ca oricând, noţiunea de globalizare sub aspect tehnologic, economic, politic devine de neconceput 
fără aspectul emergent Culturii unei națiuni. 

Curiozitatea cunoașterii spirituale, virtuale, specifică speciei umane are, în prezent, o libertate totală. 
Primul contact, prima impresie pe care o au oamenii ce se intersectează cu background-ul specific fiecărui 
individ, națiuni este facilitată prin intermediul limbajului muzical care-i reprezintă. La un alt nivel, 
festivitatea de deschidere a campionatelor mondiale de sport este marcată prin intonarea imnurilor țărilor 
participante; la reuniunile şefilor de state şi a delegaţiilor oficiale — asemenea. Oda Bucuriei lui Beethoven 
şi Schiller uneşte statele membre ale Uniunii Europene în aeroporturi, gări auto, gări feroviare, porturi 
navale etc., unde răsună muzică de ambianţă caracteristică ţărilor-gazdă. Oamenii se îndrăgosteau şi se vor 
îndrăgosti la concerte open Air, la botez cântă imnuri, la trecerea în neființă se resemnează cu melodii și 
imnuri înălțătoare. De la Pitagora, care punea studiul muzicii alături de matematică, la Sherlock Holmes, 
care cânta la vioară, de la un simplu ofițer al armatei Rusiei Țariste, care ştia toată muzica de la Bach la 
Offenbach, azi şi președinți de state şi lideri mondiali moderni cântă la instrumente muzicale! Moldova ar 
trebui să fie mai insistentă în susținerea instituțională și administrativă a muzicii şi culturii, termenul 
modern corespunzător fiind educaţie emotional-creativă, pentru a avea cetățeni mai frumoşi, mai buni şi 
mai fericiţi. 


Concluzii 

Moldova are o construcţie propriu-zisă a matricei civilizaționale sociale cu o formă distinsă. 
Activarea funcțională a acesteia trebuie să devină o prioritate pentru agentul guvernamental responsabil. 
Structura există și funcționează în regim econom. Cultura/arta impulsionează toată societatea către progres 
ŞI civilizaţie benefică. Pentru a porni această structură la turaţii maxime acest domeniu social are nevoie de 
BUNĂ INTENȚIE şi de susţinere din partea FACTORULUI ADMINISTRATIV/POLITIC. În prezent 
discursul public al liderilor actuali din Moldova emană cultură interioară, caracter, cunoştinţe și spirit 
VIZIonar. 

Şi dacă Cultura nu are ce căuta la Palat, dacă este invitată să intre târâş şi în genunchi, EA intră în 
picioare, cu capul sus, după cum spuneau filosofii. Cred că a venit momentul pentru dialogul demn în 
PALATUL Conducător al Ţării pentru binele comun al Republicii Moldova. 

A venit timpul să recuperăm imaginea pierdută a unei Moldove de Succes. 

